Anul 2020

Anul 2020 este unul care a dat viața peste cap întregii planete. Dar ne-am repliat și am pus umărul la treabă pentru a contribui la o stabilitate de care aveam cu toții nevoie. Comunitățile locale s-au mobilizat și au demarat campanii de strângere de fonduri pentru a dota spitalele cu materialele necesare în lupta împotriva noului coronavirus. La nivel național, am organizat o strângere de fonduri pentru a dota 30 de ambulanțe cu lămpi de tip UV-C, pentru dezinfectare. Acestea le oferă un plus de ajutor ambulanțierilor pentru a se proteja în fața COVID-19. După încetarea stării de urgență, eforturile s-au mutat pe plan social. Pandemia a scos la iveală o problemă gravă în România și anume lipsa dispozitivelor necesare pentru a urma cursurile școlii online. Astfel, mai multe comunități organizează strângeri de fonduri și de device-uri pentru copiii care nu au acces la tehnologia necesară pentru a învăța de acasă. De asemenea, am identificat o altă problemă socială. Este vorba despre lipsa unui mijloc de transport specializat pentru persoanele cu dizabilități care merg la Asociația Help the People. Achiziționarea unui astfel de autovehicul va crește numărul beneficiarilor care au nevoie de terapie ocupațională, interacțiune activă, valorificarea talentului. Toate acestea contribuie la integrarea lor în societate și implicit la diminuarea comportamentelor inadecvate și la corectarea prejudecăților celor din jur.